Uber danas u podne kreće s radom u Zagrebu, kako smo ekskluzivno potvrdili još sinoć. S obzirom na interes javnosti, medija, a posebno taksista o detaljima Uberovog rada u Hrvatskoj, objavljujemo vaša najčešća pitanja sa što detaljnijim odgovorima. Dodatna pitanja postavite u komentarima!

Dio pitanja odgovoren je kroz razgovor s Uberovim predstavnicima u Hrvatskoj, prvenstveno Loicom Amodom koji je zaslužan za pokretanje aktivnosti ove američke tvrtke u Hrvatskoj, kao i okupljanje inicijalnog tima.

NAPOMENA: Danas je Caps Lock day pa je cijela Netokracija napisana VELIKIM SLOVIMA 🙂

1. Je li Uber u Hrvatskoj legalan?

Uber u Hrvatskoj ima hrvatsku tvrtku koja plaća hrvatske poreze, a usluga koju su pokrenuli je UberX koja podrazumijeva korištenje profesionalnih vozača. Za razliku od kontroverznog UberPopa, koji omogućava ‘bilo kome’ da vozi za Uber, UberX je reguliranija usluga. U sklopu nje Uber provjerava svu potrebnu dokumentaciju vozača, jesu li osuđivani te odgovara li njihovo vozilo Uberu.

2. Znaju li gradske vlasti za Uber?

U početku su neke političke opcije pokušale iskoristiti Uber za vlastitu promidžbu, zapravo uopće ne shvaćajući na koji način radi te čak i prije nego je Uber pokrenuo svoje usluge, optužujući ih za ilegalnost.

Nakon brojnih sukoba sa zakonima u više europskih zemalja pa čak i prosvjedima u zemljama poput Francuske, Uber je u Hrvatskoj izuzetno oprezan tako da su za Netokraciju naglasili kako su razgovarali i u stalnom su kontaktu s predstavnicima Grada Zagreba, Ministarstva financija te Ministarstva prometa.

3. Tko su Uberovi vozači?

Uberovi vozači su profesionalni, komercijalni vozači s vlastitim vozilima koji rade za Uber kao vanjski suradnici putem svojih obrta, u skladu s hrvatskim zakonom.

4. Koliki je Uberov tim?

Uberov lokalni, odnosno početni tim uvijek čine tri osobe: voditelj marketinga, operativni voditelj te direktor. Radi se o malom timu, s obzirom na činjenicu da Uber nije vlasnik vozila niti ima potrebe za lokalnom tehničkom podrškom!

5. Kako je Uber uspio tako brzo pokrenuti Zagreb – u tajnosti?

Moramo imati na umu da je Uber dostupan u stotinama gradova širom svijeta, tako da su strategiju pokretanja novog grada prošli već stotine puta pri čemu su razvili strategije kako optimizirati cijeli proces otvaranja nove podružnice. S obzirom na to da ne moraju kupovati vozila ili zaposliti vozače, a aplikacija je odavno dostupna putem raznih platformi, Uberu ne treba mnogo da krene! Dapače, interes za ovom uslugom znači da ne moraju pokretati ni velike marketinške kampanje već, poput startupa, svoj uspjeh temelje na interesu javnosti, medijskim kanalima te društvenim mrežama poput Facebooka i Twittera na kojemu Uber Croatia isto ima svoj profil!

6. Kakva vozila možete očekivati?

Prvenstveno se radi o vozilima srednje klase poput Mercedesa E klase te primjerice Škode Superb. Vozila ne smiju biti starija od 10 godina, iako u praksi nisu starija od 8. Iako svi vizuali Ubera insinuiraju da su im vozila crne, ona mogu biti i drugih boja.

7. Izbjegava li Uber plaćanje poreza?

S hrvatskom tvrtkom te vozačima koji kroz obrte također plaćaju poreze, čini se da Uber ne izbjegava plaćanje poreza u Hrvatskoj, čime nije nelojalna konkurencija tradicionalnim taksi tvrtkama.

8. Kako plaćam za Uber – aplikacijom?

Uberova aplikacija vas pri prvom pokretanju pita za način plaćanja, prvenstveno kreditnu karticu. Iako mnogi u to sumnjaju, Uber će za mobilne aplikacije učiniti isto što je Kolektiva učinila za internetske trgovine – dati korisnicima povod da probaju “staviti kreditnu karticu u aplikaciju”. Prvim Uberovim klijentima, naprednim korisnicima digitalnih usluga poput Netokracijinih čitatelja, korištenje kartice uopće neće predstavljati problem.

9. Je li Uber jeftiniji?

Cijene su, prema Uberu, oko 20 do 25 posto jeftinije od taksi tvrtki u Zagrebu, što ćete moći i sami provjeriti putem Uberove aplikacije kroz mogućnost procjene cijene za vašu destinaciju, tzv. ‘fair estimate’. Na taj način ćete biti sigurni koliko ćete platiti. Sudeći po Uberovoj službenoj web stranici za Zagreb:

Start cijena im je 8 kuna;

Cijena vožnje im je 4 kune po kilometru ili 50 lipa po minuti (čekanje);

Minimalno plaćate 10 kuna, a cijena otkazivanja naručenog vozila je 15 kuna.

10. Hoće li Uber biti skuplji kad bude previše potražnje za vozilima?

Uber djeluje kao platforma, odnosno ‘tržište’ za vožnje, što nekad znači da će povećati cijene ako ima značajno više potražnje za vozilima uslijed velikih događanja poput koncerata ili vremenskih (ne)prilika u kojima baš svi traže svoje Uber vozilo. Tzv. ‘surge pricing’ povećava cijene na način da morate biti spremni platiti više želite li vozilo. Uberov Loic Amodo za Netokraciju je potvrdio kako zasad neće biti takvih povećanih cijena na hrvatskom tržištu.

11. Mogu li dobiti R1 za svoju vožnju?

Da. Podatke o tvrtki unijeti ćete u aplikaciju, a R1 račun u skladu s hrvatskim zakonima će vam biti poslan putem emaila u digitalnom obliku.

12. Zašto Uber nije došao s UberBlack ili UberPop uslugom?

UberBlack je skuplja usluga koja ne bi doprla do velikog broja korisnika koji su tražili Uber u Zagrebu, dok bi UberPop po hrvatskim zakonima vjerojatno bio ilegalan.

13. Hoće li biti prosvjeda taksista zbog Ubera?

Teško je predvidjeti kako će taksi tvrtke reagirati na Uberov dolazak, iako, sudeći po Uberovom oprezu oko pravnog statusa, neće imati povod u vidu nelojalne konkurencije koja izbjegava hrvatske zakone. No, kao i u slučaju dolaska Cammeo taksija u Zagreb, znamo kako neki ne mogu podnijeti ni lojalnu konkurenciju.

S druge strane moramo imati na umu kako bi ususret izborima se Uber te prosvjedi protiv njega mogli iskoristiti u političke svrhe. Bit će izuzetno tužno ako će neka hrvatska stranka pokušati ovu situaciju iskoristiti kako bi pozornost javnosti skrenula s pravih izazova hrvatskog društva i gospodarstva na teme koje mogu predstaviti kao kontroverzne.

14. U kojim gradovima možemo dalje očekivati Uber?

Amodo je istaknuo kako su u Zagreb došli jer je preko 13 tisuća Zagrepčana u kratkom roku preuzelo njihovu aplikaciju nakon što je Uberov dolazak najavljen na Netokracijinom OMGcommerceu. Isto se može dogoditi s drugim gradovima Hrvatskoj i regiji, iako navodi kako ih prvenstveno zasad zanima hrvatska obala, zbog turističke sezone. Uber, naime, želi doći u Dubrovnik, Split, Rijeku i druge priobalne gradove kako bi strani gosti koji su upoznati s uslugom imali na raspolaganju očekivana vozila.

Ako imate dodatnih pitanja, slobodno ih postavite u komentarima pa ćemo na njih također pokušati odgovoriti!